ТАНИЛЦУУЛГА

Хамтарсан багийн ажиллах, түүнийг санхүүжүүлэх журмын төслийн тухай

Гэр бүлийн хүчирхийлэлтэй тэмцэх тухай хуулийн 20 дугаар зүйл, Монгол Улсын Хүүхэд хамгааллын тухай хуулийн 4 дүгээр зүйлийн 4.1.5-д хамтарсан баг ажиллахаар тус тус заасан байна. Эдгээр хуулийн заалтуудаар хамтарсан баг нь ижил чиг үүрэгтэй байхаар байгаа тул нэг журмын төсөл боловсрууллаа.

Хамтарсан багийн ажиллах энэхүү журмын төсөлд анхан шатанд хамтарсан багийн удирдлага, бүтэц, бүрэлдэхүүн, гишүүн тус бүрийн хүлээх үүрэг, үзүүлэх үйлчилгээний төрөл, хэлбэр, үйлчилгээний дарааллын тухай нарийвчлан тодорхойлсон. Ингэснээр хамтарсан багийн ажиллах зарчим, арга барилыг журмаар зохицуулж, тодорхой болгох нь хүүхэд, гэр бүлийн эсрэг хүчирхийллийн чиглэлээр ажиллах олон салбарын мэргэжилтнүүдийн хүчин чармайлтыг нэгтгэх, тэдний ажлын уялдаа холбоог сайжруулахад чухал ач холбогдолтой юм.

Журмын төслийг боловсруулахад өнгөрсөн арав гаруй жилийн хугацаанд ажиллаж ирсэн олон амжилт, туршлагыг харгалзан үзсэнээс гадна хамтарсан багийн үйл ажиллагаанд тулгарч байсан бэрхшээлтэй асуудлуудыг шийдэх тодорхой зохицуулалтуудыг тусгаснаараа онцлог юм. Хүүхэд, гэр бүлийн эсрэг хүчирхийлэлтэй тэмцэх, хүчирхийллээс урьдчилан сэргийлэх чиглэлээр Хүчирхийллийн эсрэг үндэсний төв нь анх 2003 онд олон нийтэд түшиглэсэн хамтарсан багийг Улаанбаатар хотын хэд хэдэн хороонд байгуулан ажиллуулж байснаас хойш өнөөг хүртэл хүүхэд, гэр бүлийн эсрэг хүчирхийлэлтэй тэмцэх, хүчирхийллээс урьдчилан сэргийлэх чиглэлээр төрийн байгууллагууд үндэсний болон олон улсын төрийн бус байгууллагуудтай хамтарч олон төсөл хөтөлбөрүүдийг хэрэгжүүлэн, хамтарсан багийн ажиллах зарчим, арга барилыг орон нутаг болон үндэсний хэмжээнд түгээж ирсэн байна. Олон улсын болон үндэсний байгууллагуудын санал, санаачлагууд нь хүүхэд, гэр бүлийн эсрэг хүчирхийллийг таслан зогсоох, хүчирхийллийн хохирогчдод үзүүлэх нийгмийн хамгаалал, халамж, хууль эрх зүй, эрүүл мэнд, боловсролын олон талт үйлчилгээг түргэн шуурхай, мэргэжлийн түвшинд хүргэхэд салбар дундын мэргэжилтнүүдээс бүрдсэн хамтарсан багаар ажиллах нь илүү үр дүнтэй болохыг харуулж байна.

Ялангуяа анхан шатанд ажиллаж буй хамтарсан багийн гишүүдийн салбар бүрийн удирдлагын үүрэг, оролцоог тодорхой болгон, уялдаа холбоог сайжруулах, хамтарсан багийн гишүүдийн үйл ажиллагааг үнэлж дүгнэн, урамшуулах, хамтарсан багийн үзүүлж байгаа болон багийн гишүүдийн санал болгосон мэргэжлийн өндөр ур чадвар шаардах хамгааллын үйлчилгээний зардлыг тэдний үзүүлсэн үйлчилгээ, үйл ажиллагааны тайлан мэдээнд тулгуурлан улсын болон орон нутгийн төсөвд тусган санхүүжүүлэх, гэр бүлийн хүчирхийлэлтэй холбоотой тайлан мэдээг үндэсний нэгдсэн мэдээллийн санд төвлөрүүлэх зэрэг олон шинэ зохицуулалтуудыг журмын төсөлд тусгасан болно.

ХӨДӨЛМӨР, НИЙГМИЙН ХАМГААЛЛЫН ЯАМ

**Төсөл**

ХӨДӨЛМӨР, НИЙГМИЙН ХАМГААЛЛЫН,

ХУУЛЬ ЗҮЙ, ДОТООД ХЭРГИЙН ,

ЭРҮҮЛ МЭНДИЙН САЙДЫН ХАМТАРСАН ТУШААЛ

2017 оны ... дугаар Улаанбаатар

сарын ..-ны өдөр Дугаар ... хот

Журам батлах тухай

Монгол Улсын Засгийн газрын тухай хуулийн 24 дүгээр зүйлийн 24.2 дахь хэсэг, Гэр бүлийн хүчирхийлэлтэй тэмцэх тухай хуулийн 20.3 дахь хэсэг, Хүүхэд хамгааллын тухай хуулийн 15 дугаар зүйлийн 15.5 дахь хэсгийг тус тус үндэслэн ТУШААХ НЬ:

1. “Хамтарсан багийн ажиллах, түүнийг санхүүжүүлэх журам"-ыг хавсралтаар баталсугай.

2. Хамтарсан багийн ажиллах, түүнийг санхүүжүүлэх журмын хэрэгжилтийг хангаж ажиллахыг Гэмт хэргээс урьдчилан сэргийлэх ажлыг зохион байгуулах зөвлөл, салбар зөвлөл, Гэр бүл, хүүхэд, залуучуудын хөгжлийн газар, аймаг, нийслэл, дүүргийн Гэр бүл, хүүхэд, залуучуудын хөгжлийн, цагдаагийн, эрүүл мэндийн газар/хэлтэс, бүх шатны Засаг дарга нарт үүрэг болгосугай.

3. Энэ тушаалын хэрэгжилтэд хяналт тавьж ажиллахыг ХНХЯ-ны Хяналт, шинжилгээ, үнэлгээ, дотоод аудитын газар /Ц.Мөнхзул/, ХЗДХЯ-ны Хяналт, шинжилгээ, үнэлгээ, дотоод аудитын газар /................../, ЭМЯ-ны Хяналт, шинжилгээ, үнэлгээ, дотоод аудитын газар /................/, нарт даалгасугай.

ХӨДӨЛМӨР, НИЙГМИЙН ЭРҮҮЛ МЭНДИЙН ХУУЛЬ ЗҮЙ, ДОТООД

ХАМГААЛЛЫН САЙД САЙД ХЭРГИЙН САЙД

 Н.НОМТОЙБАЯР А.ЦОГЦЭЦЭГ С.БЯМБАЦОГТ

Хөдөлмөр, нийгмийн хамгааллын сайд, Хууль зүй, дотоод хэргийн сайд, Эрүүл мэндийн сайдын хамтарсан сайдын 2017 оны 2 дүгаар ......сарын ...-ны өдрийн ............. тоот тушаалын хавсралт

**ХАМТАРСАН БАГИЙН АЖИЛЛАХ, ТҮҮНИЙГ САНХҮҮЖҮҮЛЭХ ЖУРАМ**

**Нэг. Нийтлэг үндэслэл**

1.1. Энэхүү журмын зорилго нь гэр бүлийн болон бусад орчинд үйлдэгдсэн гэмт хэрэг, зөрчил, хүчирхийлэл, эрсдэлт нөхцөлд байгаа хүүхэд, хөгжлийн бэрхшээлтэй иргэн, гэр бүлийн гишүүнд хамгааллын хариу үйлчилгээ үзүүлэх чиг үүрэг бүхий сум, хорооны түвшинд ажиллах Хамтарсан баг /цаашид хамтарсан баг гэнэ/-ийн бүрэлдэхүүн, зохион байгуулалт, үйл ажиллагаа, түүний санхүүжилтийг зохицуулахад оршино.

 1.2. Хамтарсан багийн үйл ажиллагаанд Засаг захиргаа, нутаг дэвсгэрийн нэгж, түүний удирдлагын тухай хууль, Хүүхдийн эрхийн тухай хууль, Хүүхэд хамгааллын тухай хууль, Гэр бүлийн тухай хууль, Гэр бүлийн хүчирхийлэлтэй тэмцэх тухай хууль болон холбогдох бусад хууль, тогтоомж, Монгол Улсын нэгдэн орсон олон улсын гэрээг удирдлага болгоно.

 1.3. Сум, хорооны түвшинд хамтарсан баг нь гэр бүлийн болон хүүхдийн эсрэг хүчирхийллийг таслан зогсоох, хохирогчийг хамгаалах, нөхөн сэргээх мэргэжлийн үйлчилгээг үзүүлэхээс гадна, хүчирхийллээс урьдчилан сэргийлэх арга хэмжээг цогцоор нь авч хэрэгжүүлнэ.

**Хоёр. Хамтарсан багийн үйл ажиллагааны зарчим**

 2.1. Хамтарсан багийн үйл ажиллагаа нь хүний эрх, хүүхдийн эрхэд суурилсан хандлагад тулгуурлана.

 2.2. Хамтарсан багийн гишүүд нь харилцан хүндэтгэлд суурилсан хамтын ажиллагааг эрхэмлэн, гишүүдийн тэгш оролцоог хангах замаар хээльд нийцсэн хамтын шийдвэр гаргана.

 2.3. Хамтарсан багийн гишүүд мэргэжлийн үйлчилгээг түргэн шуурхай, хүртээмжтэй, цогцоор хүргэнэ.

 2.4. Хамтарсан багийн гишүүд нь үйл ажиллагаандаа ил тод, нээлттэй, шударга ёсны зарчмыг баримтлан ажиллана.

**Гурав. Хамтарсан багийн удирдлага, бүтэц, бүрэлдэхүүн, чиг үүрэг**

 3.1. Сум, дүүргийн Засаг дарга нь сум, хорооны хамтарсан багийн бүрэлдэхүүнийг захирамж томилж, удирдлага, зохион байгуулалтаар хангаж ажиллана.

 3.2. Аймаг, нийслэлийн Засаг дарга нь аймаг, нийслэлийн түвшинд хамтарсан багийн салбар хоорондын зохицуулалт, удирдлага зохион байгуулалт, хяналт, санхүүжилтыг хангах чиглэлээр захирамж баталж, хэрэгжилтэд хяналт тавьж ажиллана.

 3.3. Хамтарсан багийн ахлагч нь суманд Засаг даргын Тамгын газрын дарга, хороонд хорооны Засаг дарга байх /цаашид хамтарсан багийн ахлагч гэх/ ба нарийн бичгийн дарга нь суманд халамжийн нийгмийн ажилтан/нийгмийн бодлогын мэргэжилтэн, хороонд хөгжлийн нийгмийн ажилтан /цаашид хамтарсан багийн нарийн бичгийн дарга гэх/ байна.

 3.4. Хамтарсан багийн гишүүдээр өрхийн эмч, сум, хороо, сургуулийн, халамжийн, хүүхэд, гэр бүлийн хөгжлийн нийгмийн ажилтан, цагдаагийн албан хаагч, энэ чиглэлээр үйлчилгээ үзүүлдэг төрийн бус байгууллагын төлөөлөл ажиллана.

 3.5. Хамтарсан багийн үйл ажиллагаанд хуульч, өмгөөлөгч, сэтгэл зүйч, хэлмэрч, орчуулагч, хэсгийн ахлагч, багийн Засаг дарга, олон нийтийн цагдаа, иргэний бүртгэлийн ажилтан, хүний эрх, хүүхдийн эрх, хамгаалал, жендэрт суурилсан хүчирхийлэл, гэр бүлийн хүчирхийлэлтэй тэмцэх чиглэлээр мэргэшсэн байгууллага, мэргэжилтний туслалцаа, дэмжлэгийг шаардлагатай тохиолдолд авч ажиллана.

 3.6. Аймаг, нийслэл, дүүргийн гэр бүл, хүүхэд, залуучуудын хөгжлийн асуудал хариуцсан төрийн захиргааны байгууллага нь гэр бүл, хөгжлийн бэрхшээлтэй иргэн, эмэгтэйчүүд, ахмад настан, хүүхэд хамгааллын чиглэлээр мэргэшсэн мэргэжилтэн, судлаач, зөвлөхүүдээс бүрдсэн дэмжих багийг байгуулан ажиллаж болно.

3.7. Хамтарсан багийн ахлагч дараах үүрэг хүлээнэ:

 3.7.1. Гэр бүлийн хүчирхийлэлтэй тэмцэх тухай хуулийн 20.2-т заасан хамтарсан багийн дор дурдсан чиг үүргийн хэрэгжилтийг хангаж ажиллах;

 3.7.1.1.гэр бүлийн хүчирхийллээс урьдчилан сэргийлэх талаар олон нийтэд зориулсан сургалт, сурталчилгааны ажлыг энэ чиглэлээр үйл ажиллагаа явуулдаг төрийн, төрийн бус болон олон улсын байгууллагатай хамтран зохион байгуулах;

 3.7.1.2.хүчирхийллийн болзошгүй эрсдэлтэй гэр бүлийг илрүүлэх, мэдээлэх, хүчирхийллийгтаслан зогсоох үйл ажиллагааг төлөвлөн хэрэгжүүлэх;

 3.7.1.3.нөхцөл байдлын үнэлгээнд үндэслэн хохирогчид үзүүлэх үйлчилгээг төлөвлөх, хэрэгжүүлэх;

 3.7.1.4.хохирогчийг хамгаалах, нөхөн сэргээх, нийгмийн халамж, үйлчилгээ үзүүлэх, шаардлагатай бусад үйлчилгээнд хамруулах ажлыг зохион байгуулах;

 3.7.1.5.хүчирхийлэлд өртсөн, өртөж болзошгүй хүний хөдөлмөр эрхлэлтийг дэмжих, мэргэжлийн сургалт, нийгмийн эрүүл мэндийн үйлчилгээнд хамруулах, гэр бүлд нь дэмжлэг үзүүлэх замаар нөхөн сэргээж, нийгмийн амьдралд оролцох оролцоог дээшлүүлэх;

 3.7.1.6.хохирогчид үзүүлсэн үйлчилгээний талаархи статистик мэдээллийг холбогдох байгууллагад хүргүүлэх.

3.7.2. нутаг дэвсгэрийнхээ хэмжээнд гэр бүлийн хүчирхийлэл, хүүхдийн эсрэг хүчирхийллийг илрүүлэх, таслан зогсоох, шуурхай арга хэмжээ авах, нөхцөл байдлын үнэлгээ хийх, хохирогчид болон хүүхэд хамгааллын аюулгүйн төлөвлөгөөг боловсруулж хэрэгжүүлэх үйлчилгээг цаг алдалгүй хүргэх ажлыг зохион байгуулж, хамтарсан багийн гишүүдийг удирдлага, зохион байгуулалтаар хангах;

 3.7.2. хамтарсан багийн хурлыг удирдах, гишүүдийн үүрэг хариуцлагыг жигд хуваарилах, үйл ажиллагаанд нь хяналт тавих, үнэлэх, гишүүдийг урамшуулах, хариуцлага тооцох;

 3.7.3. гэр бүлийн хүчирхийлэл, хүүхдийн эсрэг хүчирхийлэл, үл хайхрах, явдалд өртөх өндөр эрсдэл бүхий гэр бүл, хэсгийг илрүүлэх ажиглалт судалгааг хэсгийн ахлагч нартай хамтран хэрэгжүүлэх ажлыг зохион байгуулах;

 3.7.4. хамтарсан багийн үйл ажиллагаанд шаардагдах зардлын тооцоог гаргаж, санхүүжилтийг шийдвэрлэх, улс, орон нутгийн төсөвт тусгах санал хүргүүлэх;

 3.7.5. хамтарсан багийн санал, шүүхийн шийдвэрийг үндэслэн хохирогч хүүхдийг асрамж, халамжийн хувилбарт үйлчилгээнд шилжүүлэх саналаа аймаг, дүүргийн Засаг даргад уламжилж шийдвэрлүүлэх;

 3.7.6. хамтарсан багийн гишүүдэд гэр бүл, хүүхдийн эсрэг хүчирхийлэл, хохирогчийг хамгаалах, хүүхэд хамгааллын үйлчилгээний мэдлэг, ур чадвараа нэмэгдүүлэхийг дэмжих, чадавхижуулах сургалтанд хамруулах;

 3.7.7. гэр бүл, хүүхдийн эсрэг хүчирхийлэлтэй тэмцэх чиглэлээр ажилладаг төрийн болон төрийн бус байгууллага, бүлэг хамт олон, иргэдийн санал санаачлагыг дэмжих, хамтран ажиллах;

 3.7.8. бусад

 3.8. Хамтарсан багийн нарийн бичгийн дарга дараах үүрэг хүлээнэ:

 3.8.1. хамтарсан багийн өдөр тутмын үйл ажиллагааг зохицуулах, хүний эрх, хамгааллын чиглэлээр хамтарсан багийн бусад гишүүдэд мэргэжил, арга зүйн дэмжлэг үзүүлэх;

 3.8.2. гэр бүл, хүүхдийн эсрэг хүчирхийлэлд цагдаагийн албан хаагчтай хамтран нөхцөл байдлын үнэлгээ хийх, үнэлэх, аюулгүй байдлын төлөвлөгөө боловсруулах ажлыг энэ журмын 5-д заасны дагуу цаг алдалгүй хийх;

 3.8.3. нөхцөл байдлын үнэлгээгээр хохирогчийг хамгаалах, нөхөн сэргээх, нийгмийн халамж, үйлчилгээ үзүүлэх, шаардлагатай бусад үйлчилгээнд хамруулах ажлыг зохион байгуулах, хохирогч хүүхдийг гэрт нь үлдээх нь амь нас, эрүүл мэндэд аюултай гэж үзвэл хүүхэд асрах хувилбарт үйлчилгээнд холбох, уг үйлчилгээнд хамрагдсан тухай мэдээллийг тухайн орон нутгийг харьяалах гэр бүл, хүүхэд, залуучуудын хөгжлийн асуудал хариуцсан төрийн захиргааны байгууллагад 24 цагийн дотор мэдээлэх;

 3.8.4. эрсдэлт нөхцөлд байгаа хүүхэд, гэр бүлийн гишүүдэд сэтгэл зүйн цочрол, хямрал, гэмтлээ даван туулахад нь туслах анхан шатны сурган, сэтгэл зүйн зөвлөгөө, заслын үйлчилгээ үзүүлж, шаардлагатай тохиолдолд мэргэжлийн байгууллага, мэргэжилтэнтэй холбон зуучлах ажлыг аймаг, нийслэл, дүүргийн гэр бүл, хүүхэд, залуучуудын хөгжлийн асуудал хариуцсан төрийн захиргааны байгууллагатай хамтран зохион байгуулах, үйлчилгээний үр дүнг хянах;

 3.8.5. хүүхэдтэй зүй бус харьцах явдлын хохирогч, гэмт хэргийн золиос болсон сургууль завсардсан хүүхэд, түүний гэр бүлийн гишүүдийг аймаг дүүргийн Хүүхдийн эрхийн хууль зүйн хороонд зөвлөгөө мэдээллээр хангаж холбон зуучлах;

 3.8.6. согтууруулах ундаа, мансууруулах бодисоос хамааралтай хүмүүстэй ажиллах тусгай хөтөлбөр боловсруулахад мэргэжлийн байгууллагуудтай хамтран ажиллах;

 3.8.7. хамгааллын үйлчилгээнд хамрагдсан хүүхэд, гэр бүлд хяналт тавих, эргэж байх, нөхцөл байдалд үнэлгээ хийх ажлыг хамтарсан багийн гишүүд, хэсгийн ахлагч нартай хамтран хийх;

 3.8.8. хүүхдийн болон гэр бүлийн эсрэг хүчирхийллээс урьдчилан сэргийлэхэд чиглэсэн сургалт, сурталчилгааг зохион байгуулахад холбогдох байгууллагуудтай хамтран ажиллах;

 3.8.9. Хамтарсан багийн үйлчилгээнд шаардагдах төсөв, хөрөнгийг орон нутгийн болон улсын төсөвт суулгах санал боловсруулж, хамтарсан багийн ахлагчид танилцуулах.

 3.8.10. хамтарсан багийн төлөвлөгөөг харьяалах Гэмт хэргээс урьдчилан сэргийлэх ажлыг зохицуулах салбар зөвлөл, сум, дүүргийн Засаг даргын Тамгын газар, орон нутгийн гэр бүл, хүүхэд, залуучуудын асуудал хариуцсан байгууллага, цагдаа, эрүүл мэнд, боловсролын байгууллагын үйл ажиллагаатай уялдуулан боловсруулж, хэрэгжилтийг ханган ажиллах;

 3.8.11. хамтарсан багийн үзүүлсэн бүх үйлчилгээний мэдээ баримт, үйлчилгээний зардлыг нэгтгэн дүгнэх, тайлагнах;

 3.8.12. бусад;

 3.9. Сум, хорооны цагдаагийн албан хаагч дараах үүрэг хүлээнэ.

 3.9.1. хүүхдийн болон гэр бүлийн эсрэг хүчирхийлэлтэй холбоотой мэдээлэл, гомдлыг хүлээн авч, бүртгэл мэдээллийг зохих журмын дагуу хөтөлж, хамтарсан багийн даргад мэдээлэх;

 3.9.2. хүчирхийлэл үйлдэгдсэн газар дээр очиж энэ журмын 5-д заасан хамтарсан багийн үйлчилгээг гишүүдтэй хамтран болон бие даан үзүүлэх;

 3.9.3. хохирогчийн хамгаалуулах эрх, эдлэх эрх болон хүчирхийлэл үйлдэгчийн хуулиар хүлээх үүрэг, хариуцлагын талаар талуудад хууль тогтоомжийг тайлбарлах, сануулах;

 3.9.4. шаардлагатай тохиолдолд хохирогчийг эмнэлэг, хамгаалах байранд хүргэх, төрөл садангийн хүний түр хамгаалалтанд өгөх, хохирогчийн гэр бүлийн бусад гишүүдийн аюулгүй байдлыг хангах арга хэмжээ авах;

 3.9.5. гэмт хэрэг үйлдсэн, гэрч, хохирогч хүүхэд, гэр бүлийн гишүүдийг Хүүхдийн эрхийн хууль зүйн хорооны шаардлагатай мэргэжлийн үйлчилгээнд холбон зуучлах;

 3.9.6 хорихоос суллагдсан, батлан даалтанд байгаа болон тэнсэн харгалзах ял авсан иргэд, хүүхдүүдийг нийгэмшүүлэх нөхөн сэргээх үйлчилгээнд хамруулах саналыг хамтарсан багт гаргах;

 3.9.7. хамтарсан багийн үйл ажиллагааны хүрээнд гүйцэтгэсэн ажлын талаарх тайланг хамтарсан багт болон дээд шатны байгууллагад тайлагнах;

 3.9.8. бусад;

 3.10. Өрхийн эмч дараах үүрэг хүлээнэ.

 3.10.1. үзлэг, шинжилгээ хийх, зөвлөгөө өгөх, гэрийн эргэлтийн үед гэр бүлийн болон хүүхдийн эсрэг хүчирхийлэл үйлдэгдсэн, эсхүл үйлдэгдэж болзошгүйг таамагласан тохиолдолд нийгмийн ажилтанд мэдээлэх, тэмдэглэл хөтлөх, баримтжуулах;

 3.10.2. хүчирхийлэлд өртсөн хүүхэд, гэр бүлийн гишүүний бие махбод, сэтгэцийн өөрчлөлт, гэмтлийн зэргийг үнэлэх, эмчлэх, нөхөн сэргээх эрүүл мэндийн үйлчилгээг үзүүлэх, зөвлөгөө өгөх, шаардлагатай тохиолдолд дараагийн шатлалын эмнэлэг, мэргэжлийн эмчид шилжүүлэх, эмчилгээ үйлчилгээний үр дүнг хянах;

 3.10.3. хамтарсан багийн хуралдаанд оролцож, мэргэжлийн үнэлгээ дүгнэлтээ танилцуулах, урьдчилан сэргийлэх сургалт, сурталчилгааны ажлыг холбогдох байгууллагуудтай хамтран зохион байгуулах;

 3.10.4. хүчирхийлэлд өртсөн хүүхэд, гэр бүлийн гишүүнийг гэр бүлд нь эргэн нэгтгэх, нийгэмшүүлэх үйлчилгээний үед эрүүл мэндийн байдалд хяналт, үнэлгээ хийх;

 3.10.5. хүчирхийлэлд өртсөн хүүхэд, гэр бүлд үзүүлсэн эмнэлгийн анхан шатны тусламж, үйлчилгээ, дараагийн шатлалын эмнэлэгт шилжүүлсэн тухай бүртгэл мэдээллийг нэгтгэж, хамтарсан багт болон дээд шатны байгууллагад тайлагнах;

 3.10.6. бусад;

 3.11. Сургуулийн нийгмийн ажилтан дараах үүрэг хүлээнэ.

 3.11.1. сургууль дээр хүүхэдтэй зүй бус харьцсан явдал, хүчирхийлэлд өртсөн сурагч, түүний гэр бүлд нөхцөл байдлын үнэлгээ хийх, хэрэв эрсдлийн түвшин өндөр тохиолдолд сум, хорооны нийгмийн ажилтан, хамтарсан багийн гишүүдтэй холбох, хамтран ажиллах;

 3.11.2. хүүхэдтэй зүй бус харьцсан явдал, хүчирхийлэлд өртсөн сурагч, түүний гэр бүлийн гишүүдэд сэтгэл зүйн цочрол, хямрал, гэмтлээ даван туулахад нь туслах сэтгэл зүйн зөвлөгөө, заслын үйлчилгээ үзүүлж, шаардлагатай тохиолдолд мэргэжлийн байгууллага, мэргэжилтэнтэй холбон зуучлах ажлыг аймаг, нийслэл, дүүргийн гэр бүл, хүүхэд, залуучуудын хөгжлийн асуудал хариуцсан төрийн захиргааны байгууллагатай хамтран ажиллах, үйлчилгээний үр дүнг хянах;

 3.11.3. хүүхэдтэй зүй бус харьцах явдлын хохирогч, гэмт хэргийн золиос болсон сурагч, түүний гэр бүлийн гишүүдийг холбогдох зөвлөгөө, мэдээллээр ханган аймаг, дүүргийн Хүүхдийн эрхийн хууль зүйн хороонд холбон зуучлах;

 3.11.4. Согтууруулах ундаа, мансууруулах бодисоос хамааралтай эцэг эх, асран хамгаалагчтай ажиллах тусгай хөтөлбөрийг мэргэжлийн байгууллагуудтай боловсруулж, хэрэгжүүлэхэд хамтран ажиллах;

 3.11.5. хүүхэд хамгааллын үйлчилгээнд хамрагдаж байгаа хүүхэд, түүний эцэг эх, асран хамгаалагчийн эдлэх эрх, хүлээх үүрэг, хариуцлагын талаар мэдээлэл өгөх, мэргэжлийн байгууллага, мэргэжилтэнд холбон зуучлах;

 3.11.6. анги удирдсан багшид хүүхдийн мэдээллийн нууцыг хадгалах, сэтгэл санааны цочрол, хямралд орсон хүүхэдтэй ажиллах зөвлөгөө өгч хамтран ажиллах, хяналт тавих;

 3.11.7. хүүхэдтэй зүй бус харьцах, ялгаварлан гадуурхагдах, үе тэнгийнхний дайралт, доромжлолоос хамгаалах, урьдчилан сэргийлэх арга хэмжээг сургуулийн орчинд хэрэгжүүлэх, энэ чиглэлээр гарсан аливаа санал санаачлагыг дэмжиж, зохион байгуулах, хамтран ажиллах;

 3.11.8. хүчирхийлэлд өртсөн хүүхэд, гэр бүлд үзүүлсэн боловсролын нийгмийн ажлын үйлчилгээний тухай бүртгэл мэдээллийг нэгтгэж хамтарсан багт болон дээд шатны байгууллагад тайлагнах;

 3.11.9. бусад;

3.12. Сум, хорооны халамжийн нийгмийн ажилтан дараах үүрэг хүлээнэ.

 3.12.1. халамжийн үйлчилгээ үзүүлэх явцад илэрсэн гэр бүлийн хүчирхийлэл, хүүхдийн эсрэг хүчирхийллийн болзошгүй эрсдэлийн талаарх мэдээллийг сум, хорооны нийгмийн ажилтан, хамтарсан багийн бусад гишүүдэд мэдээлэх, нөхцөл байдлын үнэлгээ хийхэд нийгмийн ажилтан, хэсгийн байцаагчтай хамтран ажиллах;

 3.12.2. үйлчилгээнд хамрагдагчийн нөхцөл байдлын үнэлгээнд үндэслэн хууль, тогтоомжид заасан нийгмийн халамжийн дэмжлэг, туслалцааны талаар зөвлөгөө, мэдээлэл өгч, холбогдох үйлчилгээнд хамруулах;

 3.12.3. эрсдэлд байгаа хүүхэд, хохирогчийг олон нийтэд түшиглэсэн халамжийн үйлчилгээнд хамруулах;

 3.12.4. нийгмийн халамж, хамгааллын үйлчилгээ авч буй хүүхэд, гэр бүлд хяналт тавих, хамтарсан багийн гишүүдэд санал дүгнэлтээ хуваалцах;

 3.12.5. хүчирхийлэлд өртсөн хүүхэд, гэр бүлд чиглэсэн халамжийн үйлчилгээний тухай мэдээ, тайланг хамтарсан баг болон дээд шатны байгууллагад тайлагнах.

 3.12.6. бусад;

3.13. Хамтарсан багийн гишүүн бүр гэр бүл, хүүхэд хамгааллын үйлчилгээний тохиолдол бүрийн мэдээ баримт, үйлчилгээний зардлыг хөтлөн, хамтарсан багийн нарийн бичгийн даргад өгнө.

 3.14. Хамтарсан багийн гишүүн ажлаас гарах, халагдах, өөр албан тушаалд шилжих зэрэг тохиолдолд эрхэлж байсан үйл ажиллагааныхаа талаар мэдээллийг задруулахгүй байх үүрэг хүлээх ба тухайн албан тушаалд шинээр томилогдсон ажилтан, албан тушаалтан нь хамтарсан багийн гишүүний үүргийг үргэлжлүүлэн гүйцэтгэнэ.

3.15. Хамтарсан багийн үйл ажиллагаанд мэргэжил, арга зүйн дэмжлэг үзүүлэх үүргийг Гэмт хэргээс урьдчилан сэргийлэх ажлыг зохицуулах зөвлөл, Гэр бүл, хүүхэд, залуучуудын хөгжлийн асуудал хариуцсан төрийн захиргааны байгууллага хүлээнэ.

**Дөрөв. Хамтарсан багийн үйл ажиллагааны дотоод журам**

4.1. Хамтарсан баг нь жилийн үйл ажиллагааны ерөнхий төлөвлөгөөг жил бүрийн нэгдүгээр сард багтаан хамтарсан багаар хэлэлцэж, багийн ахлагч батална.

 4.2. Хамтарсан баг хүүхэд, гэр бүлийн асуудлаар шийдвэр гаргахдаа хамтарсан багийн хуралдаанаар хэлэлцэж шийдвэрлэнэ.

 4.3. Хамтарсан багийн хурал нь товлосон болон шуурхай хурал байна. Товлосон хурал нь сар бүр тогтсон цаг хугацаанд хийгдэж орон нутгийнхаа хүүхэд, гэр бүлийн хүчирхийллийг бууруулах, урьдчилан сэргийлэх, нөхөн сэргээх үйл ажиллагааг хэлэлцэнэ.

 4.4. Хамтарсан баг нөхцөл байдлын үнэлгээнд үндэслэн тухайн хүүхдийн болон гэр бүлийн эсрэг хүчирхийллийн тохиолдлын үйлчилгээний төлөвлөгөөг хэрхэн яаж гарснаас хамааран багийн шуурхай хурлыг хийх ба гишүүдийн 51-ээс дээш хувийн ирцтэй бол хүчин төгөлдөр гэж үзнэ.

 4.5. Хамтарсан баг нь улирал, хагас, бүтэн жилээр тайлан гаргаж аймаг, нийслэлийн Засаг даргын Тамгын газар, харьяалах Гэмт хэргээс урьдчилан сэргийлэх ажлыг зохицуулах салбар зөвлөл, орон нутгийн гэр бүл, хүүхэд, залуучуудын асуудал хариуцсан төрийн захиргааны байгууллага, цагдаа, эрүүл мэнд болон боловсролын байгууллагад хүргүүлнэ.

**Тав. Хамтарсан багийн үйлчилгээ**

 5.1. Хамтарсан багийн гишүүд нь хүчирхийлэлд өртсөн болон өртөх эрсдэлтэй хүүхэд, хөгжлийн бэрхшээлтэй иргэд, гэр бүлийн гишүүдийн аюулгүй байдал, амь нас, эрүүл мэндийг хамгаалах шуурхай тусламж үйлчилгээ үзүүлнэ.

5.2. Энэ журмын 5.1-т заасан шуурхай тусламж, үйлчилгээ нь зөрчлийн мэдээлэл хүлээн авах маягт /ГБХ01/-д бүртгэгдсэнээс хойш 48 цагийн дотор байх ба дараах дарааллаар хүргэнэ.

 5.2.1. сум, хорооны нийгмийн ажилтан, аймаг, дүүргийн гэр бүл, хүүхэд, залуучуудын хөгжлийн асуудал хариуцсан байгууллага нь иргэний, хүүхдийн аюулгүй байдал, эрх ашиг зөрчигдсөн талаарх цагдаагийн байгууллага, хүүхдийн тусламжийн болон гэр бүлийн хүчирхийллийн утасны дуудлага, иргэдийн мэдээлэл, санал, гомдол, таамаглалын мөрөөр зөрчлийн мэдээлэл хүлээн авах маягт /ГБХО1/-ыг хөтөлж, шуурхай тусламж, үйлчилгээ шаардлагатай гэж үзвэл тус маягтын хувийг хаягийн дагуу сум, хорооны нийгмийн ажилтанд яаралтай хүргүүлнэ.

 5.3. Сум, хорооны нийгмийн ажилтан дараах шуурхай тусламж, үйлчилгээг хүргэнэ.

 5.3.1. мэдээллийн мөрөөр цагдаагийн албан хаагчийн хамт гэр бүлийн амьдарч байгаа газарт очиж хүүхэд болон гэр бүлийн гишүүдийн аюулгүй байдлыг хангах, хүчирхийллийг таслан зогсоох яаралтай арга хэмжээ авна.

 5.3.2. мэдээллийн мөрөөр хамгааллын үйлчилгээнд хохирогчийг хүлээн авах бүртгэлийн маягт /ГБХ02/-ыг хөтөлж, хувийг аймаг, дүүргийн гэр бүл, хүүхэд, залуучуудын хөгжлийн асуудал хариуцсан байгууллагад хүргүүлэх, мэдээлэх;

 5.3.3. тухайн нутаг дэвсгэрт гарсан гэр бүлийн хүчирхийлэл, зөрчлийн тохиолдол бүрийг бүртгэж, хамгаалах үйлчилгээнд хүлээн авсан тухай мэдээллийг сум, хорооны хамтарсан багийн ахлагчид мэдээлэх;

 5.3.4. хамгаалах үйлчилгээнд шуурхай тусламж, үйлчилгээ шаардлагатай гэж бүртгэгдсэн хүүхэд, гэр бүлийн нөхцөл байдлын үнэлгээг хамтарсан багийн бусад гишүүдийн оролцоотойгоор хийж, үнэлгээний дүнг мэдээллийн санд оруулах;

 5.3.5. хамгааллын үйлчилгээний төлөвлөгөөг хамтарсан багийн бусад гишүүдтэй хамтран боловсруулах ба хүүхэд хамгааллын үйлчилгээний төлөвлөгөөг эцэг эх, хүүхдийн асран хамгаалагчийн оролцоотойгоор төлөвлөгөөний маягт /ГБХ05/-ын дагуу боловсруулах;

 5.3.6. хамтарсан багийн нарийн бичгийн дарга хүүхэд хамгаалах үйлчилгээний зохицуулагчаар ажиллаж хүүхэд хамгааллын үйлчилгээний төлөвлөгөөний биелэлтийг хангах ажлыг удирдан чиглүүлэх;

 5.4. Цагдаагийн албан хаагч дараах шуурхай тусламж, үйлчилгээг хүргэнэ:

 5.4.1. хүчирхийлэлд өртсөн хүүхэд, гэр бүлийн гишүүдийн аюулгүй байдлыг хангах чиглэлээр ажил үүрэгт заагдсан хойшлуулшгүй арга хэмжээ авах;

 5.5. Өрхийн эмч дараах шуурхай тусламж, үйлчилгээг хүргэнэ:

 5.5.1. хүчирхийллийн улмаас хүнд, ноцтой бэртэл, гэмтэл авсан хүүхэд, гэр бүлийн гишүүнд эмнэлгийн яаралтай тусламж үзүүлэн, шаардлагатай тохиолдолд дараагийн шатлалын эмнэлэг, эсхүл шүүх эмнэлэгт холбон зуучлах;

 5.6. Сум, хорооны халамжийн нийгмийн ажилтан дараах шуурхай тусламж, үйлчилгээ үзүүлнэ.

 5.6.1. хүчирхийлэлд өртсөн хүүхэд, гэр бүлийн нөхцөл байдлын үнэлгээний дүгнэлтэд үндэслэн нийгмийн халамжийн дэмжлэг, туслалцаанд хүүхэд, гэр бүлийн гишүүдийг хамруулах, шаардлагатай үйлчилгээнд холбон зуучлах;

 5.7. Сургуулийн нийгмийн ажилтан дараах шуурхай тусламж, үйлчилгээ үзүүлнэ.

 5.7.1. хүүхэдтэй зүй бус харьцсан явдал, гэр бүлийн хүчирхийлэлд өртсөн хүүхэд, гэр бүлийн гишүүдтэй хамтран аюулгүй байдлын төлөвлөгөөг боловсруулж, хэрэгжүүлэх арга замын талаар хэлэлцэж, зөвлөн туслах;

 5.7.2. хүчирхийлэлд өртсөн сурагч, гэр бүлийн гишүүдийг сэтгэл зүйн цочрол, хямралаа даван туулахад туслах ганцаарчилсан ба бүлгийн сэтгэл засал, зөвлөгөө өгөх үйлчилгээг үзүүлэх, шаардлагатай тохиолдолд сэтгэл зүйн зөвлөгөө, заслын мэргэжлийн байгууллага, мэргэжилтэнтэй холбон зуучлах;

 5.8. Хамтарсан багийн гишүүд нь хүчирхийлэлд өртсөн хүүхэд, гэр бүлийн гишүүдийг хэвийн амьдралд ороход нь дэмжлэг, туслалцаа үзүүлэх нөхөн сэргээх үйлчилгээг энэ журмын 3 дугаар бүлэгт заасан тус тусын үүргийн дагуу үзүүлнэ.

 5.9. Хамтарсан багийн гишүүд нь хүүхдийн болон гэр бүлийн эсрэг хүчирхийлэлд хүргэж болох эрсдлийн хүчин зүйлсийг эрт илрүүлэх, хохирлыг багасгах, хамгаалах хүчин зүйлсийг бэхжүүлэх, олон нийт, байгууллага, зорилтот бүлэг, иргэдийн хүчирхийллийг үл тэвчих хандлага, мэдлэгийг нэмэгдүүлэх зорилгоор дараах урьдчилан сэргийлэх арга хэмжээ авна.

 5.9.1. Хамтарсан багийн гишүүн бүр өөрийн ажил үүргээ гүйцэтгэх явцдаа иргэд, хүүхэдтэй харьцах зүй бус явдал, гэр бүлийн хүчирхийллийн сөрөг нөлөө, үр дагаврыг олон нийт, иргэдэд таниулах, сурталчлах;

 5.9.2. Сум, хорооны түвшинд олон нийт, байгууллага, тодорхой зорилтот бүлэгт чиглэсэн хүүхэд, гэр бүлийг хамгаалах, хүчирхийлэлд өртөхөөс урьдчилан сэргийлэх хөтөлбөр, үйл ажиллагааг хэрэгжүүлэх ажилд хамтарсан багийн гишүүд манлайлах үүрэг гүйцэтгэх;

 5.9.3. Сум, хороо, сургуулийн нийгмийн ажилтан нь хүүхэд, өсвөр үеийнхэн, эцэг эх, багш сурган хүмүүжүүлэгчдийн эерэг аргаар харилцах сайн туршлага, аргыг урамшуулах, түгээн дэлгэрүүлэхэд холбогдох байгууллагатай хамтран ажиллах;

 5.9.4. Сум, хорооны, сургуулийн нийгмийн ажилтан нь эцэг эх, хүүхэд хоорондын эерэг харилцаа, холбоог бэхжүүлэх төрөл бүрийн зөвлөгөө, сургалт сурталчилгааны ажлыг бие дааж болон холбогдох мэргэжлийн байгууллагатай хамтран зохион байгуулах;

 5.9.5. Сум, хорооны халамжийн мэргэжилтэн нь зорилтот бүлгийн айл өрхийн хүүхэд, гэр бүлийн гишүүдийг дэмжих, өрхийн орлого, ажил эрхлэлтийг нэмэгдүүлэх, төрөл бүрийн нийгмийн хамгааллын дэмжлэг, туслалцаа, үйлчилгээнд шуурхай хамруулах ажлыг зохион байгуулах;

**Зургаа. Үйлчилгээг баримтжуулах**

 6.1. Хамгааллын үйлчилгээнд бүртгэгдсэн иргэн, хүүхэд бүрийн тохиолдлыг нарийн бичгийн дарга бүртгэн, тохиолдол бүрт хувийн хэрэг нээж, эрсдлийн үнэлгээ, гэр бүлийн нөхцөл байдлын үнэлгээ, төлөвлөгөө, үйлчилгээ, тусламж, дэмжлэгтэй холбоотой тэмдэглэл, албан захиа, холбогдох маягтыг хувийн хэрэгт хадгална.

 6.2. Хамтарсан багийн шийдвэр нь хурлын тэмдэглэл байх бөгөөд тухайн тэмдэглэлд хуралд оролцсон гишүүд гарын үсэг зурснаар баталгаажна. Хурлын тэмдэглэлд тухайн хурлаар хэлэлцсэн асуудлын холбогдох баримт бичгийн хувийг хавсаргана.

 6.3. Хамтарсан багийн гишүүд үйлчлүүлэгчээс зөвшөөрөл авсны үндсэн дээр үйлчилгээ бүртээ гэрэл зураг авах, бичлэг хийх, дуу хураагуурт яриаг бичиж авч баримтжуулж, хувийн хэрэгт хадгална.

 6.4. Нийгмийн ажилтан хувийн хэргийн ерөнхий мэдээллийг /нууцлалыг хадгалан/ тусгай шифрийн дагуу кодлож гэр бүл, хүүхэд, залуучуудын хөгжлийн асуудал хариуцсан төрийн захиргааны байгууллагын хамтарсан багийн үйлчилгээний программд оруулна.

 6.5. Хувийн хэргийн нууцлалыг хууль, тогтоомжийн дагуу зохих журмаар хамгаалж, хадгална.

**Долоо. Нууцлал**

 7.1. Үйлчлүүлэгчийн нууцлахыг хүссэн зүйл өөрт нь эсхүл бусад хүмүүсийн амь нас, эрүүл мэнд, аюулгүй байдалд сөргөөр нөлөөлөх өндөр эрсдэлтэй байх, хамтарсан багийн гишүүд хуулиар хүлээсэн үүргээ биелүүлэхэд нь саад болохоос бусад тохиолдолд үйлчлүүлэгчийн нууцлалыг хадгалах үүрэг хүлээнэ.

 7.2. Хамтарсан багийн гишүүд хамтарсан багаар үйлчилгээ үзүүлэхдээ “Нууцын гэрээ” байгуулна.

 7.3. Энэ журмын 7.2-т заасан гэрээ байгуулаагүйгээс хувь хүний нууцтай холбоотой мэдээлэл олон нийтэд задарсан тохиолдолд уг асуудлыг хамтарсан багаар хэлэлцэж, шаардлагатай тохиолдолд хуулийн дагуу шийдвэрлүүлэхээр холбогдох байгууллагад хандана.

**Найм. Хамтарсан багийн үйл ажиллагааны хяналт, шинжилгээ, үнэлгээ**

 8.1 Хамтарсан багийн үйл ажиллагаанд Гэр бүлийн хүчирхийлэлтэй тэмцэх тухай хуулийн 12.2.4 дахь заалтын дагуу Гэмт хэргээс урьдчилан сэргийлэх ажлыг зохицуулах салбар зөвлөл, хүүхэд, гэр бүлийн хөгжлийн асуудал эрхэлсэн төрийн захиргааны байгууллага нь Хүүхэд хамгааллын тухай хуулийн 22.1.1, 22.1.3, 22.1.4, 22.1.5, 22.1.6, 22.1.7 дахь заалтын дагуу хяналт, шинжилгээ, үнэлгээг хийнэ.

**Ес. Хамтарсан багийн санхүүжилт**

 9.1. Хамтарсан багийн үйл ажиллагааны зардал, гишүүдэд олгох урамшууллыг улс, орон нутгийн төсвөөс санхүүжүүлнэ.

 9.2. Ажилласан нэг цагийн хөлсийг өдөр, шөнө, амралтын өдөр ажилласан цагийг харгалзахгүйгээр 3000 төгрөгөөр тооцно.

9.3. Хамтарсан багийн гишүүдэд олгох урамшууллын санхүүжилтийг сард нэг хүнд 30 цагаас хэтрүүлэхгүй. Хамтарсан багт ажилласан нь тухайн хүний үндсэн ажлын цаг, хөлсөөс хасах үндэслэл болохгүй.

9.4. Хамтарсан багийн нарийн бичгийн дарга нь гишүүдийн ажилласан цагийг бүртгэж, багийн ахлагч баталгаажуулна.

9.5.Хамтарсан багийн ахлагчид түүний ажилласан хугацаанд ногдох урамшуулал дээр нэг сард ногдох хөдөлмөрийн хөлсний доод хэмжээний 20 хувиар, нарийн бичгийн даргад 10 хувиар тус тус нэмэгдэл урамшуулал олгоно.

9.6. Хамтарсан багийн урамшуулалд ногдох санхүүжилтийг энэхүү журмын 9.2, 9.3, 9.4, 9.5-д заасныг үндэслэн тооцож хийнэ.

9.7. Хамтарсан багийн үйлчилгээний зардлыг нэг хүнд ногдох хувьсах зардлын хэмжээгээр тооцож санхүүжүүлнэ. Хувьсах зардалд нэг хүнд үзүүлэх цогц үйлчилгээний зардал орно. Нэг хүнд ногдох хувьсах зардлын багцад хамтарсан багийн гишүүдэд ногдох урамшууллыг оруулан тооцохгүй.

9.8. Засаг дарга Хамтарсан багийн үйлчилгээнд шаардагдах зардлыг Гэр бүлийн хүчирхийлэлтэй тэмцэх тухай хуулийн 19.1.2, 19.1.4, 19.1.5-д заасны дагуу төсөвт тусгуулах арга хэмжээ авна.

**Арав.Бусад**

 10.1. Хамтарсан багийн гишүүн нь энэ журмын 2-т заасан зарчим болон журмаар хүлээсэн үүргээ биелүүлээгүй, хүндэтгэн үзэх шалтгаангүйгээр 3-аас доошгүй удаа хамтарсан багийн хуралдаанд оролцоогүй тохиолдолд хамтарсан багийн хуралдаанаар сануулж, дээд шатны байгууллагад албан ёсоор мэдээлнэ.

----ооОоо----

Хамтарсан багийн ажиллах, түүнийг санхүүжүүлэх журам-ын хавсралт

**НУУЦЫН ГЭРЭЭ**

**Нэг. Нийтлэг зүйл**

Энэхүү гэрээг Хувь хүний нууцын тухай хуулийн 5 дугаар зүйлийн 5.2, 5.3, 5.4, 6 дугаар зүйл, Гэр бүлийн хүчирхийлэлтэй тэмцэх тухай хуулийн 4 дүгээр зүйлийн 4.1.4, 7 дугаар зүйлийн 7.2, 8 дугаар зүйлийн 8.1.2, 23 дугаар зүйлийн 23.6, 35 дугаар зүйлийн 35.5, 42 дугаар зүйлийн 42.3, Хүүхдийн эрхийг хамгаалах тухай хуулийн 7 дугаар зүйл, 8 дугаар зүйлийн 8.4, 8.5, 11 дүгээр зүйлийн 11.3, Хүүхдийн эрхийн тухай хуулийн 7 дугаар зүйлийн 7.3 дахь заалтад заасан хувь хүний болон хүүхдийн нэр төр, мэдээлэл, гэр бүлийн амьдрал, эрүүл мэнд, хувийн харилцааны нууц, орон байрны халдашгүй байдал, хувийн орон зайгаа хамгаалуулах эрхийг хүндэтгэх үүднээс Нэг талаас: ................................................. дүүргийн ...... -р хороо/сум/багийн хамтарсан багийн хуралдаанд оролцож буй ................................................................. /цаашид А тал гэх/ .........................../ РД/ -тай тал, нөгөө талаас: ................................................. дүүргийн ..... -р хороо/сум/багийн хамтарсан багийн ахлагч, Засаг дарга .................................................................... нар /цаашид Б тал гэх/ харилцан тохиролцож байгуулав.

Гэрээ нь хамтарсан багаар үйлчилгээ үзүүлж буй иргэний эрхийг хүндэтгэн Монгол улсын хууль тогтоомжид заасны дагуу хувь хүний нууцыг чандлан хадгалах зорилготой.

**Хоёр. А талын хүлээх эрх, үүрэг**

2.1. Хамтарсан багийн хуралдаанаар хэлэлцсэн асуудал, хувь хүний талаарх мэдээллийг гадагш задруулахгүй байх

2.2. Үйлчлүүлэгчийн амь нас, эрүүл мэндэд аюултай нөхцөл үүссэн эсхүл зайлшгүй мэдээллэх шаардлагатай гэж үзсэн мэдээллийг хамтарсан багийн гишүүдэд шуурхай өгнө.

2.3. Мэдээлэл өгсөн хүн мэдээллийн үнэн зөв эсэхийг бүрэн хариуцна.

2.4. Хамтарсан багийн хуралдаанд зөвхөн өөрт хамаатай асуудал хэлэлцэх үед оролцох ба бусад асуудал хэлэлцэх үед оролцохгүй.

2.5 Хамтарсан багийн хуралдаанд оролцохдоо үйл ажиллагааг баримтжуулан авч үлдэх, бичлэг хийх, зураг авах, олон нийтийн мэдээллийн хэрэгсэл (хэвлэл мэдээлэл болон facebook, twitter гэх мэт цахим мэдээллийн хэрэгсэл)-ээр мэдээлэхгүй байх.

**Гурав. Б талын эрх үүрэг**

3.1 Үйлчлүүлэгчийн эрх ашгийг хамгаалах, мэдээлэл авах, дэмжлэг үзүүлэх зорилгоор А талыг хамтарсан багийн хуралдаанд оролцуулна.

3.2 Үйлчилгээний явцад үйлчлүүлэгчийн нууцлахыг хүссэн зүйл нь өөрт нь эсхүл бусад хүмүүсийн эрүүл мэнд, аюулгүй байдалд сөргөөр нөлөөлөх өндөр эрсдэлтэй байгаа, хамтарсан багийн гишүүд хуулиар хүлээсэн үүргээ биелүүлэхэд саад учруулж болзошгүй тохиолдолд Б тал үйлчлүүлэгчийн нууцийг хадгалж, хамгаалах боломжгүй тухай А талд урьдчилан мэдэгдэнэ.

3.3. А талд хуралдааны ерөнхий зарчмыг танилцуулан, эрх, үүрэг, оролцоог нь тайлбарлаж өгсөн байна.

3.4 Хамтарсан багийн өөр бусад асуудлыг хэлэлцэх, өөр тохиолдол үед А талыг оролцуулахгүй байна.

3.5 Б тал нь А талын нууцлалыг хамгаалж, хадгалах үүрэгтэй.

**Дөрөв. Гэрээний хариуцлага**

4.1 Энэхүү гэрээ нь хоёр талын гарын үсэг зурсан өдрөөс эхлэн хүчин төгөлдөр болно.

4.2 Гэрээнд заасан зүйлийг зөрчсөн тохиолдолд холбогдох хууль тогтоомжийн дагуу хариуцлага хүлээнэ.

**ГЭРЭЭ БАЙГУУЛСАН**

|  |  |
| --- | --- |
| Б талыг төлөөлөн:.............................................................. дүүргийн ............. хороо/сум/багийн хамтарсан багийн ахлагч: .................................... ........................................................................Гарын үсэг........................................................................Огноо: .................................................................. | А талыг төлөөлөн: ............................................................ дүүргийн ............................................. хороо/сум/ багийн хамтарсан багийн хуралд оролцсон: ................................................................................Гарын үсэг...............................................................................РД: ................................................................Хаяг: .........................................................................................................................................Утас: ................................................................. |